Jan E. Jørgensen (V), 2012-04-11:
Så bliver jeg nødt til at spørge ministeren, hvor meget man så forventer at priserne vil stige.
For jeg går ud fra, at ministeren må erklære sig enig i, at reklame virker, og at prisreklame er med til at presse priserne i dagligvarehandelen.
Erfaringerne fra Østrig – for det er jo ikke en egentlig undersøgelse, men det er altså baseret på en virkelig afgift, man har gennemført – viser jo, at det især var priserne på fødevarer, som jo typisk forekommer i tilbudsaviser fra supermarkeder osv., der fik den allerstørste stigning, hvorimod sådan noget som priserne på alkohol og tobak, som jeg egentlig havde en forventning om at regeringen ville sørge for ikke blev billigere, rent faktisk faldt, fordi man dér ikke har så meget prissammenlignende reklame.
Så altså højere priser på nogle varer og lavere priser på andre varer.
I øvrigt er en afgift af den her form, som man nu påtænker at indføre, jo noget, man har forsøgt sig med, sidst vi havde en rød regering.
Tilbage i 1999 forsøgte man at indføre en lignende afgift, men det blev opgivet dengang, fordi det var for vanskeligt at skelne sådan noget som distriktsaviser fra husstandsomdelte tryksager.
Har man i regeringen fundet en løsning på den problemstilling?
Jamen så tvivler jeg på, at skatteministeren har læst undersøgelsen fra Copenhagen Economics, som jo er den, jeg også henviser til.
Det er fuldstændig rigtigt, at den prisstigning, som man har registreret i Østrig, jo langt, langt overstiger det provenu, man vil få ind fra afgiften.
Altså, regeringen overvejer at pålægge erhvervet 400 mio. kr. i afgifter på tryksager.
Hvis det fører til det, som Copenhagen Economics' undersøgelse siger, altså prisstigninger på 2.500 kr. til 3.000 kr. for en familie med to voksne og to børn, så svarer det jo til, at man vil belaste danske familier årligt med i hvert fald 3 mia. kr. og sandsynligvis endnu mere, altså 400 mio. kr. til statskassen i indtægt, men altså i hvert fald 3 mia. kr. i udgift til familierne – alt andet lige en ret dårlig forretning, hvis vi kigger på det som samfund.
Det, undersøgelsen fra Østrig viser, er, at hvis man pålægger en generel reklameafgift, så får man de her prisstigninger.
Men det, man vil gøre i Danmark – det, som regeringen har planer om – er jo endnu værre, for i Danmark vil man udelukkende pålægge afgifter på den type reklamer, som erfaringsmæssigt medvirker til at få priserne ned, nemlig den informative reklame, som jo altså typisk er en tilbudsavis, hvorimod imagereklamer, altså dem, som vi ser på billboards og i tv-reklamer, radioreklamer osv., faktisk medfører, at producenterne kan få lidt mere for deres varer end ellers, og det har altså ikke den her prispressende funktion.
Det, man gør i Danmark, og det er også det, som der konkluderes i rapporten fra Copenhagen Economics, er værre end det, de gjorde i Østrig, for i Østrig pålagde de al form for reklame en afgift.
I Danmark vil man kun pålægge afgift på den form for reklame, der rent faktisk medvirker til lavere priser.
Det, der konkluderedes i rapporten fra Copenhagen Economics, er, at det, man gør i Danmark, vil medføre, at reklamekroner bliver flyttet fra informativ reklame, som presser prisen ned, og over til imagereklame, som presser prisen op.